Gjörbreytt viðhorf til miðlunar og móttöku Byltingin í upplýsingamiðlun kallar á breytt viðhorf . Aðgangur að alþjóðlegu sjónvarpi og netinu gerir okkur að þátttakendum í stórviðburðum líðandi stundar . Þetta gjörbreytir viðhorfi til miðlunar og móttöku . Nú dregur að því að þessi vefsíða , bjorn.is , hafi verið 25 ár á lofti í netheimum . Breytingarnar sem orðið hafa í upplýsingatækni á þessum árum eru gífurlegar . Við sem höfum tekið þátt í þróuninni erum staddir í gjörbreyttu starfsumhverfi . Við göngum með háþróaðan upplýsingatæknibúnað í símanum . Að við kunnum að nýta hann til fulls er af og frá . Nú nægir að horfa á símtækið til að posinn samþykki greiðslu . Kortið er á undanhaldi . Hvað með bankana ? Framleiðendur símans nýta okkur eigendur tækisins eins og þeim er frekast unnt . Þeir selja okkur símtækið og skapa sér síðan verðmæti úr notkun okkar á því . Unnt er að fylgjast með því sem við gerum og selja niðurstöðurnar þeim sem framleiða og bjóða vöru og þjónustu . Blaðamenn sem rita skoðanadálka The New York Times hafa leitast við að kortleggja þá söfnun persónuupplýsinga sem leiðir af notkun farsíma . Þeir birtu niðurstöður laugardaginn 21. desember sem sýndu að eftir örstutta þjálfun í notkun Google-leitarforrits gátu þeir til dæmis rakið ferðir fólks sem tók þátt í mótmælafundum . Þeir telja að á þennan hátt sé unnt að hafa skoðanamyndandi áhrif . Stjórnmálaflokkar sækjast nú eftir að kaupa upplýsingar af þessu tagi . Til að róa þá lesendur sína sem fylltust óhug við lestur lýsinganna birtu blaðamennirnir leiðbeiningar í þremur liðum sem minnkaði líkur á að fylgjast mætti með ferðum símeiganda . Þetta felst í því að breyta stillingum í símanum . Öll árin 25 sem bjorn.is hefur lifað hafa ekki síður birst fréttir um neikvæðar hliðar þróunarinnar en jákvæðar . Hvað sem allri neikvæðni líður hefur útbreiðsla tækninnar aukist . Tækin sjálf eru minni og öflugri . Ljósleiðarinn hér um allt land veldur gjörbyltingu . Við verðum enn háðari rafmagni en áður og þess vegna verður einnig bylting í tækni sem gerir okkur kleift að vera tengd þótt rafmagnslínur slitni í ofsaveðri . Til að tryggja tengingu hefur ávallt þurft að sýna fyrirhyggju , þörfin fyrir hana hverfur ekki þótt ljósleiðari taki við af mótaldi . Vandræði eru til að læra af þeim en ekki til að hneykslast á þeim . Vandræði geta orðið við allar aðstæður . Við þurfum að læra til að kunna á tækin og nota þau . Byltingin í upplýsingamiðlun kallar á breytt viðhorf . Aðgangur að alþjóðlegu sjónvarpi og netinu gerir okkur að þátttakendum í stórviðburðum líðandi stundar . Þetta gjörbreytir viðhorfi til miðlunar og móttöku . Nú dregur að því að Golden Globe kvikmyndaverðlaunin 2020 verði afhent . Af fimm kvikmyndum sem taldar eru bestar má sjá þrjár á Netflix : The Irishman , Marriage Story og The Two Popes . Myndirnar eru hver annarri betri . Það eitt að láta sér til hugar koma að semja kvikmyndahandrit um páfana tvo sem nú eru uppi og gera úr því þetta meistaraverk er virði verðlauna . Samtölin eru mögnuð , samin af Anthony McCarten sem gerði handritið að The Darkest Hour um Sir Winston Churchill þegar hann varð forsætisráðherra . Til þess að Íslendingar standist samkeppni á þessum nýja , sameiginlega heimsmarkaði þarf endurskoðun og umbætur á mörgum sviðum . Standa verður vörð um það sem er mest virði í okkar eigu og nýta tæknina í þess þágu en leyfa hinu að fjúka .